Likumprojekts

Grozījumi [Politisko organizāciju (partiju) finansēšanas likumā](https://likumi.lv/ta/id/36189-politisko-organizaciju-partiju-finansesanas-likums)

Izdarīt Politisko organizāciju (partiju) finansēšanas likumā (Latvijas Republikas Saeimas un Ministru Kabineta Ziņotājs, 1995,17. nr.; 2002, 14. nr.; 2004, 6. nr.; 2005, 9. nr.; 2006, 12.nr.; 2008, 16., 21. nr.; Latvijas Vēstnesis, 2010, 102. nr.;2011, 103. nr.; 2012, 199. nr.; 2013, 187. nr.; 2017, 222. nr.) šādus grozījumus:

1. Papildināt 2.pantu ar 3.1 daļu šādā redakcijā:

“Šā likuma 7. 1 pantā paredzētā valsts budžeta finansējuma saņemšanas gadījumā fiziskās personas drīkst veikt dāvinājumus (ziedojumus), iemaksāt biedru naudas un iestāšanās naudas no saviem ienākumiem, bet šo dāvinājumu (ziedojumu), biedru naudu un iestāšanās naudu kopējais apmērs nedrīkst pārsniegt 30 procentus no šo personu iepriekšējā kalendārajā gadā gūtajiem ienākumiem, kas ir ne vairāk kā 14 minimālās mēnešalgas.”

2. Papildināt 6. pantu ar 5.1 daļu šādā redakcijā:

“(51) Par politiskās organizācijas (partijas) aizņēmumu šī likuma izpratnē uzskatāmas arī parādsaistības, par kurām politiskā organizācija (partija) nav veikusi samaksu 90 dienu laikā no nākamās dienas pēc tā datuma, kad politiskajai organizācijai (partijai) bija jānorēķinās ar preču piegādātāju vai pakalpojumu sniedzēju, bet samaksa netika veikta.”

3. Izteikt 7. 1 pantu šādā redakcijā:

“(1) Politiskajai organizācijai (partijai), par kuru iepriekšējās Saeimas vēlēšanās nobalsojuši vairāk nekā divi procenti vēlētāju, piešķir valsts budžeta finansējumu kalendārā gada laikā:

1) 100 000 *euro* apmērā;

2) 5,50 *euro* apmērāpar katru iegūto balsi Saeimas vēlēšanās.

(2) Valsts budžeta finansējumu piešķir uz četriem gadiem un izmaksā, sākot ar nākamo kalendāro gadu pēc Saeimas vēlēšanām. Maksājumus veic četras reizes gadā — līdz 15. janvārim, 15. aprīlim, 15. jūlijam un 15. oktobrim.

(3) Ja notiek Saeimas ārkārtas vēlēšanas, valsts budžeta finansējumu piešķir uz jaunievēlētās Saeimas pilnvaru laiku, šajā termiņā ieskaitot arī pēdējo tā kalendārā gada ceturksni, kurā attiecīgās Saeimas pilnvaras beidzas. Valsts budžeta finansējuma izmaksu uzsāk ar nākamo kalendārā gada ceturksni pēc balsu skaitīšanas rezultātu apstiprināšanas un veic atbilstoši šā panta otrās daļas otrā teikuma noteikumiem.

(4) Politiskā organizācija (partija) kalendārā gada laikā piešķirto, bet neizlietoto valsts budžeta finansējumu var izlietot trīs nākamajos kalendārajos gados. Ja politiskā organizācija (partija) neizlieto kalendārā gadā piešķirto budžeta finansējumu trīs nākamajos kalendārajos gados, politiskā organizācija (partija) atskaita neizlietoto valsts budžeta finansējuma daļu atpakaļ valsts budžetā līdz sekojošā gada 15.janvārim.”

4. Papildināt 7.2 pantu ar ceturto daļu šādā redakcijā:

"(4) Ja šā likuma 7.1 panta ceturtajā daļā vai 10. panta 3.1 daļā paredzētajā gadījumā politiskā organizācija (partija) nav ieskaitījusi finanšu līdzekļus valsts budžetā, Korupcijas novēršanas un apkarošanas birojs ietur attiecīgos finanšu līdzekļus no nākamajiem valsts budžeta finansējuma maksājumiem."

5. 7.4 pantā:

izteikt pirmo daļu šādā redakcijā:

“7.4 pants. Valsts budžeta finansējuma izlietošana

(1) Valsts budžeta finansējumu politiskā organizācija (partija) izmanto savas politiskās un saimnieciskās darbības nodrošināšanai un ir tiesīga izlietot šādām mērķu grupām:

1) politiskās organizācijas (partijas) biroja un darbinieku uzturēšanai;

2) politiskās organizācijas (partijas) darbības saturiskai nodrošināšanai (piemēram, semināriem, kongresiem, konferencēm, pētniecības darbiem, aptaujām, jauniešu organizācijas pasākumiem, konsultācijām u. tml.);

3) politiskās organizācijas (partijas) komunikācijai ar sabiedrību, tostarp politiskajai aģitācijai.”;

papildināt pantu ar 1.1 un 1.2 daļu šādā redakcijā:

“(11) Korupcijas novēršanas un apkarošanas birojs izstrādā vadlīnijas par šā panta pirmajā daļā paredzēto valsts budžeta finansējuma izlietojuma mērķu grupu veidiem un pieļaujamiem izdevumiem, kuras Korupcijas novēršanas un apkarošanas birojs publicē savā mājaslapā internetā.

(12) Politiskā organizācija (partija) katrai no šā panta pirmajā daļā noteiktajām mērķu grupām var izlietot ne vairāk kā 60 procentus no saņemtā valsts budžeta finansējuma attiecīgajā gadā.".

6. Papildināt pārejas noteikumus ar 28.punktu šādā redakcijā:

"28. Parādsaistības, par kurām politiskā organizācija (partija) nav veikusi samaksu 90 dienu laikā no nākamās dienas pēc tā datuma, kad politiskajai organizācijai (partijai) bija jānorēķinās ar preču piegādātāju vai pakalpojumu sniedzēju, un par kurām samaksa nav veikta līdz 2020.gada 1.janvārim, politiskā organizācija (partija) sedz trīs gadu laikā pēc šā likuma 6.panta 5.1 daļas spēkā stāšanās." .

Likums stājas spēkā 2020. gada 1. janvārī.

Ministru prezidenta biedrs,

tieslietu ministrs J. Bordāns

Iesniedzējs:

Ministru prezidenta biedrs,

tieslietu ministrs J. Bordāns